﻿ 22 עצורים בסיום פעילותו של סוכן משטרתי סמוי במזרח ירושלים | קרימינלי
פורסם ב: 11:12 | 13.11.2019
משטרת ישראל ממקדת פעילותה כנגד סחר בסמים ובנשק בקרב האוכלוסייה במזרח ירושלים, שם העבריינים טועים לחשוב כי הנם נסתרים מעיני המשטרה ומהווים זרז לפשיעה ואלימות.
הכלים, האמצעים ותחכום המשטרה מאפשרים את חשיפתם, סיכול העבירות והבאתם לדין בגין מעשיהם הפוגעים באופן ישיר באוכלוסיית המקום.
לאחר שנערכו כוחות המשטרה למבצע המעצרים, בשעות הבוקר המוקדמות עם הינתן האות, פשטו שוטרים ולוחמי משמר הגבול על בתיהם של 22 חשודים בסחר בנשק ובסמים מסוכנים במזרח ירושלים ועצרו אותם.
בחיפושים בבתיהם נתפסו בין היתר סמים מסוכנים מסוגים שונים ועשרות אלפי שקלים במזומן. נוסך על כך, נתפסו 4 רכבים באמצעותם, על-פי החשד, בוצעו העבירות ובכוונת המשטרה לפתוח בהליך לחילוטם.
הסוכן הסמוי פעל בקרב החשודים לאורך כחמישה חודשים שבמהלכם רכש את אמונם ובאופן זה, הצליח לרכוש מהם בהזדמנויות שונות ומכל אחד לחוד: נשק מסוג M-16, נשק מסוג אקדח, כ-180 גרם קוקאין, כ-250 גרם הרואין וכ-2,300 כדורי אקסטזי.
החשודים בני 20-40 ממזרח ירושלים, הובאו לחקירה שבסיומה יובאו בפני בית משפט השלום בבקשה להאריך את מעצרם.
מהמשטרה נמסר: "פעם נוספת הצלחנו לחדור את מעטפת 'הביטחון' של סוחרי הנשק והסמים המסוכנים, ולהפעיל בקרבם במשך תקופה ארוכה סוכן סמוי, שבזכות הפעלה ממוקדת ומקצועית, הצליח לרכוש את אמונם, ויחד עם זאת לרכוש מהם נשק וסמים מסוכנים בשווי מצטבר של מאות אלפי שקלים, שהיו מיועדים להגיע לידיהם של התושבים ובהם קטינים."
על פי נתוני המשטרה, מאז תחילת השנה הנוכחית ועד היום, המשטרה הצליחה לאתר ולתפוס למעלה מ- 4200 פריטי אמל״ח לא חוקיים, בהם למעלה מ-1,000 רובים ונשקים מסוגים שונים, 275 רימונים מסוגים שונים, תחמושת, מטענים, חלקי נשק חומרי חבלה ועוד - מרביתם נתפסו ביישובי החברה הערבית.